**Темэр:** ЩоджэнцIыкIу Iэдэм «Гъатхэ теплъэгъуэхэр».

**Мурадыр:** ЩоджэнцIыкIу Iэдэм и гъащIэм щыгъуазэ щыщIын, тхыгъэм зыхэщIыкIыгъуэу, гъэхуауэ, удихьэхыу къеджэфу егъэсэн. Я бзэм зегъэужьын. Ди гъащIэм гъатхэм щиIэ мыхьэнэм тегъэпсэлъыхьын.

**Урокым къыщыгъэсэбэпыпхъэр:** «Анэдэлъхубзэ» тхылъ, 4 класс. Сурэт зэмылIэужьыгъуэхэр темэм ехьэлIауэ, макъамэ дахэ зыбжанэ.

**Урокыр зэрекIуэкIыныр.**

**I. Урокым зэрыхуэхьэзырымкIэ еджакIуэхэм зыкъегъэпщытэжын.**

Мис уэзджынэри къеуащ,
Щэхуу псори дытIысащ.
Адыгэбзэ дэ диIэнущ,
ТфIэфIу бзэм дрипсэлъэнущ.

**II. Унэ лэжьыгъэр къэпщытэжын.**

* ЦIыкIухэ, дигу къэдвгъэгъэкIыжыт, сыт унэ лэжьыгъэу диIар? (Хъерлы зыгъэпIейтейр)
* Пэж дыдэщ. Дыхуэхьэзыру пIэрэ? Псори деджа? (НтIэ, деджащ)
* Си гуапэщ. Псори фыщыхьэзыркIэ си упщIэхэм жэуап къызэрефтыным фыхущIэкъу. НтIэ щIыдодзэ. ЦIыкIухэ, хэт къызжиIэн:
1) Бозий Iудин и рассказ «Хъерлы зыгъэпIейтейр» зыфIищар сыт зытеухуар?
2) Сыт абы и рассказымкIэ къыджиIэну зыхуеяр?
3) СыткIэ щхьэпэ анэдэлъхубзэр?
4) Анэдэлъхубзэм теухуа псалъэжь унэм щыфтхахэм фыкъытхуеджэт.
* Хъэрзынэу зывгъэхьэзыращ. Псори пэж дыдэу жыфIащ.

Си бзэ дахэу, адыгэбзэ,
Си бзэ дахэу, уэ си нэху!
Уэращ си андэлъхубзэр.
СфIэбэмащIэщ сыпсэлъэху. *(Сонэ Абдулчэрим)*

**III. ТемэщIэм хэзышэ лэжьыгъэ.**

* Дэ псом иди бзэр, адыгэбзэр фIыуэ долъагъу. Дахэ дыдэуи дыкъоджэ. Иджыпсту сэ зы усэ дахэ сыкъыфхуеджэнущи, къэфщIэжыну пIэрэ? Девгъэплъыт!

 **Гъатхэ.**
ФIэхъус апщий, щIылъэр гуфIэу
Зи IэфIагъэм дэуша,
Бзу гуфIахэр зи пшыналъэу
Дунейр гуапэу зытепса!
 *(ЩоджэнцIыкIу Алий)*

* Хэт итхат мы усэр? (ЩоджэнцIыкIу Алий)
* Пэжщ, ар гукIэ зэвгъэщIауэ щытащ. Хэт къызжиIэжын, сыт ар зытеухуар? (гъатхэм)
* Пэж дыдэщ. Нобэ дэ иджыри дыкъеджэнущ ЩоджэнцIыкIу Iэдэм «Гъатхэ теплъэгъуэ» зыфIища и тхыгъэм. Ауэ абы ипэ къиту ЩоджэнцIыкIу Iэдэм и гъащIэмрэ и литературнэ лэжьыгъэмрэ щыгъуазэ зыщытщIынщ.

**IV. ЩоджэнцIыкIу Iэдэм и биографиер.**

ЩоджэнцIыкIу Iэдэм, Уэгъурли и къуэр 1916 гъэм Къушмэзыкъуей къуажэм къыщалъхуащ. Къуажэ школыр къиухри Къэбэрдей-Балъкъэр университетым бзэмрэ литературэмрэ ехьэлIа факультетым щIэтIысхьащ. ЩоджэнцIыкIу Iэдэм адыгэбзэкIи урысыбзэкIи тхэ тхакIуэ цIэрыIуэщ. Тхэн щыщIидзар 1938 гъэщ. Хэку зауэшхуэр екIуэкIыху лъыхъужьу ди сэлэтхэм яхэтащ ЩоджэнцIыкIу Iэдэм. Абы къикIыжри «Iуащхьэмахуэ» журналым и лэжьакIуэу щытащ. ЩоджэнцIыкIу Iэдэм тхыгъэ куэд, купщIэшхуэ илъу итхащ. 1995 гъэм ЩоджэнцIыкIу Iэдэм дунейм ехыжащ.

* Хэт къищIэжын, ЩоджэнцIыкIу Iэдэм и тхыгъэ сыт хуэдэ деджа? («Махуэгъэпс и деж»)
* Пэж дыдэщ. Упсэу.

V. Зыгъэпсэхугъуэ дакъикъэ.

Мо бзу дахэм уэрэд цIыкIу къреш.
Ди джэдум шынагъуэу и пщэр хеш.
И нэхэр губжьауэ къоцIуукI,
Бзур зытес жыгейм къыбгъэдэмыкI.
Сопхъуэри джэдур сэ къызоубыдыр:
Къиубыду бзу абы хуэзмыдэ.
 *(Къаныкъуэ Заринэ)*

* Иджы щэху цIыкIуу дотIысыж, адэкIэ пытщэнщ.

**VI. ТемэщIэм елэжьын.**

* Фи тхылъхэр напэкIуэцI 90-м къыщызэIуфх, фыкIэлъыплъ. («Гъатхэ теплъэгъуэхэр» - япэ Iыхьэм егъэджакIуэр къоджэ)
* АдэкIэ упщIэ сыфхуиIэт. Гъатхэпэ хьэмэрэ гъатхэкIэ зытепсэлъыхьыр тхакIуэр япэ Iыхьэм? (гъатхэпэщ)
* Гъатхэпэм сыт хуэдэ удз дахэ псом нэхъапэу къэкIыр? (ажэгъуэмэ)
* Сыт хуэдэ бзу цIыкIухэра гъатхэм къэлъэтэжыр?
* ГупитIу дывгъэгуэшыт мы бзу цIыкIухэр: пцIащхъуэ, бжэндэхъу, къуанщIэ, къанжэ, жьынду, цIыжьдадэ, къыу.
* АтIэ адэкIэ зы словарнэ лэжьыгъэ кIэщI цIыкIу едвгъэгъэкIуэкI.

***Словарнэ лэжьыгъэ.***

1. Гъатхэ нэщэнэм (приметы весны);
2. Гъунапкъэншэу (без границ);
3. Iу бахъэ (дыхание);
4. Акъужь (свежий ветер).
* Иджы сыхуейт, цIыкIухэ, мы псалъэхэм я мыхьэнэм щыгъуазэ зыхуэфщIыну. Хэт дапхуэдэу къыгурыIуэрэ мы псалъэхэр?
* Фи псалъалъэм ифтхэ псалъэ гугъухэр.
* Тхыгъэм и етIунэ Iыхьэм хэт къысхуеджэн?
* Ещанэм хэт къеджэн?
* «Iу бахъэ» жиIэмэ сыту пIэрэ усакIуэм къыригъэкIыр?
* АдэкIэ гуп-гупу долажьэ: «Дызэпевгъауэт!»

|  |  |
| --- | --- |
| I гуп | II гуп |
| Гъатхэм и нэщэнэ псалъэхэр | ЩIымахуэм и нэщэнэ псалъэхэр |

**VII. ТемэщIэр егъэбелджылын.**

* Хэт къызжиIэн, сыту пIэрэ ЩоджэнцIыкIу Iэдэм мы тхыгъэр щIитхар? Сыту пIэрэ абыкIэ дигъэлъэгъуну зыхуеяр?
* Мы ди щIыпIэм уеплъмэ, уи гур хохъуэ, дыгъэр гуапэу къызэрепсым уи псэр фIым хуегъэусэ.
* Иджы доскам дыкъоплъэ. Гъатхэм теухуа псалъэжьхэр:
1. Щынащхьэ плъагъумэ – гъатхэпэщи, Iэтащхьэ плъагъумэ – бжьыхьэщ.
2. Гъатхэр гъэгъа нэгумэ, бжьыхьэр гъавэ гуплIэщ.
3. Гъатхэм томыса, бжьыхьэм къытепхыжыркъым.
* АтIэ иджы нобэрей темэмкIэ зыкъэдвгъэпщытэж, абы къыхэкIкIи зы тест лэжьыгъэ цIыкIу дывгъэщIыж.

*ЩоджэнIыкIу Iэдэм къалъхуащ:*
а) 1915 гъэм;
б) 1916 гъэм;+
в) 1917 гъэм.

*ЩоджэнцIыкIу Iэдэм къыщалъхуащ:*
а) Къушмэзыкъуей къуажэм;+
б) Къэрэгъэш къуажэм;
в) Къуэшыркъуей къуажэм.

*ЩоджэнцIыкIу Iэдэм дунейм ехыжащ:*
а) 1995 гъэм;+
б) 1959 гъэм;
в) 1955 гъэм.

*ЩоджэнцIыкIу Iэдэм и тхыгъэ «Гъатхэ теплъэгъуэхэр» зыфIищам къыщыхощ:*а) щIымахуэм и нэщэнэхэр;
б) гъатхэм и нэщэнэхэр;+
в) гъэмахуэм и нэщэнэхэр;
г) бжьыхьэм и нэщэнэхэр;

**VII. Урокым яджар къызэщIэкъуэжын.**

* Сыт фэ нобэ щIэуэ къэфщIар?
* ГъэщIэгъуэн сыт къыфщыхъуар?
* ТхакIуэхэм я «гъатхэр» сыткIэ зэщхь?
* КIылъымпIэ напэ къывощтэри, урокыр къызэрыфщыхъуам ехьэлIа сурэт ц1ык1у, доскам къитхэм языр, ивощ1ыхь. КъывоIэтри сывогъэлъагъу. (Сыту фIыт псоми фигу зэрырихьар!)

*Оценкэхэр гъэувыжын.*

**VII. Унэ лэжьыгъэ.**

* Адэк1э унэ лэжьыгъэр фтхы.

ЩоджэнцIыкIу Iэдэм и гъащIэм теухуауэ щыгъуазэ зыщытщIар гум ивубыдэ. Абы и тхыгъэ «Гъатхэ теплъэгъуэхэр» жыхуиIэм гъэхуауэ еджэфу, къыжыIэжыфу зегъэсэн. Гъатхэм теухуауэ зы усэ гукIэ зэгъэщIэн.

* Узыншэу фыщыт! ФIыкIэ дызэхузэ!